L. Köteles, poslanec: (2003-12-04):
Návrh zákona s cieľom vytvoriť účinné ekonomické nástroje na obmedzovanie vzniku odpadov, využívanie odpadov a skládkovanie odpadov čo možno v najmenšej miere upresňuje aj takzvaná poplatková povinnosť. Z väčšej časti sú ustanovenia prebraté zo starého zákona o poplatkoch za uloženie odpadov a podľa potreby sú aj upravené. Výbor Národnej rady pre životné prostredie a ochranu prírody ako gestorský výbor predmetný návrh zákona prerokoval a stotožnil sa s v zákone vytýčenými zámermi. Len v jedinom zámere sme sa nevedeli stotožniť s predkladateľom – v § 4 je uvádzané, aby príjmy z poplatkov za uloženie odpadov na skládky alebo na odkaliská boli príjmom rozpočtu obce, respektíve obcí, v ktorých katastrálnom území sa skládka nachádza a rozpočtu vyššieho územného celku. Odporúčame – a nielen kvôli tomu, že lobisti ZMOS-u a obcí sú oveľa presvedčivejší ako lobisti z „véúcéčky“, takže odporúčame, aby tie poplatky sa stali príjmami obcí, na ktorých území tie skládky sú umiestnené. Veď tie dotknuté obce sú znevýhodnené prevádzkou skládok. Návrh výboru, aby poplatky v celej výške boli príjmom dotknutých obcí, je len dočasné riešenie z dôvodu, že počítame s obnovením činnosti Štátneho fondu životného prostredia, ktorý by bol financovaný v určitom pomere aj z týchto poplatkov. Veď cieľom činnosti Štátneho fondu životného prostredia, ako sa osvedčilo nielen u nás, ale aj v susedných štátoch, napríklad ako sme boli naposledy v Českej republike alebo aj v Maďarskej republike, to je, že celoštátne financovať odpadové hospodárstvo obcí, riešenie rekultivácie ilegálnych skládok a tak ďalej. Dodal by som, že nevyriešili sme rozdelenie poplatkov za uloženie odpadov na odkaliská, či majú dostať tie poplatky obce alebo aj vyššie územné celky. Dodal by som, že ani tento návrh zákona nevyrieši všetky problémy v uplatnení poplatkov za uloženie odpadov. V zmysle aj doposiaľ platného zákona, ale aj predkladaného návrhu zákona, príjmy z poplatkov za uloženie odpadov na skládku boli príjmom rozpočtu obce, respektíve obcí, v ktorých katastrálnom území sa skládka nachádza. Táto platba vychádza z logiky, že obce, keď majú na svojich pozemkoch skládky, doplácajú na ich prevádzku. Že táto teória nie je vždy platná, dovoľte mi uviesť jeden príklad. V katastri mojej rodnej obce v 80. rokoch bola vybudovaná skládka komunálnych odpadov. Dodal by som, že ja som bol jediný, ktorý protestoval proti tomu. Poplatky, napriek tomu, že boli ponižujúco nízke, boli príjmom obecného rozpočtu našej obce. To napriek tomu, že skládka bola vybudovaná v našej obce približne v dvojkilometrovej vzdialenosti, ale prevádzkou skládky nie naša, ale susedná obec bola znevýhodnená. Tá obec, ktorá bola neporovnateľne bližšie a približne v päťstometrovej vzdialenosti a musela trpieť všetky neduhy, ktoré prináša prevádzka takejto skládky, smrad, potkany, ale aj separovaný zber našich spoluobčanov. Popri tom táto obec podľa zákona ani jeden halier nevidela z týchto poplatkov. Je pravdepodobné, že takýchto prípadov existuje aj viac na Slovensku. Inak aj celospoločensky je charakteristické, že skládku len pomocou Štátneho fondu životného prostredia bolo možné rekultivovať. Vážené dámy, vážení páni, napriek týmto uvádzaným chybičkám krásy tohto návrhu predkladaný návrh považujem za koncepčný a premyslený a odporúčame schváliť. Ďakujem, pani predsedajúca. Z. Martináková, podpredsedníčka NR SR: Ďakujem, pán poslanec. Pokračujeme v rozprave, v rozprave ďalej vystúpi pán poslanec Jaduš. J. Jaduš, poslanec: Vážení kolegovia, vážený pán minister, dovoľte mi, aby som predložil pozmeňujúci návrh, ktorý sme sa rozhodli podať, teda po dohode so všetkými kolegami na výbore pre životné prostredie, pretože harmonizuje pozmeňujúci návrh, ktorý je momentálne v bode 4 spoločnej správy nášho výboru, ako gestorského, harmonizuje s ostatnými pozmeňujúcimi návrhmi, ktoré v tejto správe sú v neskorších, v ďalších bodoch. Takže ide o harmonizáciu uplatňovania, udeľovania sankcií a dovoľte mi, aby som požiadal pána spoločného spravodajcu, aby bod 4 spoločnej správy vyňal na osobitné hlasovanie s tým, že žiadam vážených kolegov, aby tento bod 4 bol neodsúhlasený, teda aby sme hlasovali proti a miesto neho navrhujem toto znenie: V § 5 za ods. 2 vložiť nový ods. 3, ktorý znie: „Pokutu od 50 do 500 000 Sk uloží príslušný obvodný úrad alebo Slovenská inšpekcia životného prostredia poplatníkovi, ak nezaplatí poplatok za uloženie odpadu na skládku alebo odkalisko“, a doterajšie odseky 3, 4, 5, 6, 7 sa označia ako odseky 4, 5, 6, 7 a 8. Ešte raz si dovolím prízvukovať, že ide o spoločnú dohodu všetkých kolegov a ide len o technické zosúlaďovanie ukladania sankcií. Ďakujem vám veľmi pekne. Z. Martináková, podpredsedníčka NR SR: Pani poslankyňa Demeterová... M. Demeterová, poslankyňa: Vážená pani predsedajúca, vážený pán minister, vážené kolegyne poslankyne, kolegovia poslanci, vládny návrh zákona o poplatok za uloženie odpadov dopĺňa právne predpisy týkajúce sa odpadového hospodárstva, prijaté v rokoch 2001 až 2002, do návrhu zákona sú premietnuté aj požiadavky programu odpadového hospodárstva Slovenskej republiky do roku 2005, schváleného uznesením vlády Slovenskej republiky č. 180 z roku 2002. Návrh zákona je v súlade s celoeurópskym trendom postupného obmedzovania a ukladania odpadov na skládky s cieľom dosiahnuť stav, keď sa na skládky odpadov bude ukladať len takzvaný neaktívny odpad. Zásada obmedzovania množstva odpadu určeného na skládkovanie je uplatnená aj v integrovanej koncepcii odpadového hospodárstva, ktoré je základom pre prípravu programu odpadového hospodárstva na všetkých úrovniach. V skládkovom hospodárstve majú obce kľúčovú úlohu, pretože skládky aj odkaliská sa vždy viažu ku konkrétnej obci, v katastri ktorej sa nachádza. Mnohé obce si na zriadenie skládok zobrali úvery a tak považujem za potrebné, aby v začiatočnom období sa aj príjmy z poplatkov za uloženie odpadov na odkalisko stali príjmom obce alebo obcí, v ktorých katastrálnom území sa odkalisko nachádza. Ponechanie príjmov v plnom rozsahu pre obce je potrebné z dôvodu nárastu úloh pre dané obce, ktoré súvisia s odpadovým hospodárstvom. Nechcem tu, aby – ako povedal už pán predkladateľ – to vyzeralo, že tu robíme nejaký lobing ZMOS-u, ale je to skutočne v tomto začiatočnom období rozumné, aby vlastne obciam v plnom rozsahu zostal tento poplatok, a to, či má Štátny fond životného prostredia, to je vlastne už profesionálna úchylka, lebo som bola spravodajkyňou Štátneho fondu rozvoja bývania, či má zostať alebo nemá, to je na inú debatu. To znamená, že v tomto prípade bol aj ten zámer, že by si vyššie územné celky tvorili nejaký fond, z ktorého by potom mohli čerpať, čerpať z európskych fondov nebol zlý, ale vzhľadom na to, že vyššie územné celky v tejto oblasti nemajú zatiaľ žiadne kompetencie, myslím si, že sa vo výbore rozumne dohodlo, že tieto poplatky by mali v plnom rozsahu patriť obciam. Ja teda chcem len doplniť to, čo v spoločnej správe výboru sa týka skládok, aby sa týkalo aj odkalísk, preto navrhujem k § 4 ods. 4 sa text odseku celý vypúšťa a nahrádza sa novým textom: „Príjmy z poplatkov za uloženie odpadov na odkalisko v členení podľa prílohy 2 tohto zákona, sú príjmom rozpočtu obce, respektíve obcí, v ktorých katastrálnom území sa odkalisko nachádza“. Ďakujem pekne, to je všetko z mojej strany. Z. Martináková, podpredsedníčka NR SR: Ďakujem, pani poslankyňa. Pani poslankyňa Demeterová bola posledná, ktorá vystúpila v rozprave. Vyhlasujem rozpravu za skončenú. Pán minister, chcete sa k rozprave vyjadriť, nech sa páči.